Document ID: 32011D0754

KOMISIJOS ĮGYVENDINIMO SPRENDIMAS
2011 m. lapkričio 22 d.
dėl Europos Parlamento ir Tarybos direktyvos 2009/103/EB taikymo tikrinant motorinių transporto priemonių valdytojų civilinės atsakomybės draudimą
(pranešta dokumentu Nr. C(2011) 8289)
(Tekstas svarbus EEE)
(2011/754/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. rugsėjo 16 d. Europos Parlamento ir Tarybos direktyvą 2009/103/EB dėl motorinių transporto priemonių valdytojų civilinės atsakomybės draudimo ir privalomojo tokios atsakomybės draudimo patikrinimo (1), ypač į jos 2 straipsnį,
kadangi:
(1)
2002 m. gegužės 30 d. Europos ekonominės erdvės valstybių narių ir kitų asocijuotų valstybių nacionaliniai draudikų biurai sudarė susitarimą (toliau - susitarimas). Pagal susitarimą kiekvienas nacionalinis biuras pagal savo valstybės privalomojo draudimo teisės aktus užtikrina žalos sureguliavimą jo teritorijoje įvykus draudžiamajam įvykiui, padarytam transporto priemone, kurios įprastinė buvimo vieta yra kitos valstybės narės arba Čekijos, Islandijos, Kipro, Kroatijos, Norvegijos, Slovakijos, Slovėnijos, Šveicarijos ir Vengrijos teritorijoje, nepriklausomai nuo to, ar ši transporto priemonė yra apdrausta;
(2)
2003 m. liepos 28 d. Komisijos sprendime 2003/564/EB dėl Tarybos direktyvos 72/166/EEB taikymo tikrinant motorinių transporto priemonių valdytojų civilinės atsakomybės draudimą (2) nustatyta, kad nuo 2003 m. rugpjūčio 1 d. valstybės narės neturi tikrinti transporto priemonių, kurių įprastinė buvimo vieta yra kitos valstybės narės arba Čekijos, Islandijos, Kipro, Kroatijos, Norvegijos, Slovakijos, Slovėnijos, Šveicarijos ir Vengrijos teritorijoje, civilinės atsakomybės draudimo;
(3)
susitarimo taikymo sritis buvo išplėsta 1 priedu, kuriuo susitarimą numatyta taikyti Estijos, Latvijos, Lenkijos, Lietuvos ir Maltos biurams. 2004 m. balandžio 2 d. Komisijos sprendime 2004/332/EB dėl Tarybos direktyvos 72/166/EEB taikymo tikrinant motorinių transporto priemonių valdytojų civilinės atsakomybės draudimą (3) nustatyta, kad nuo 2004 m. balandžio 30 d. valstybės narės neturi tikrinti transporto priemonių, kurių įprastinė buvimo vieta yra Estijos, Latvijos, Lenkijos, Lietuvos ir Maltos teritorijoje, civilinės atsakomybės draudimo;
(4)
susitarimo taikymo sritis buvo išplėsta 2 priedu, kuriuo susitarimą numatyta taikyti Andoros biurui. 2005 m. lapkričio 29 d. Komisijos sprendime 2005/849/EB dėl Tarybos direktyvos 72/166/EEB taikymo tikrinant motorinių transporto priemonių valdytojų civilinės atsakomybės draudimą (4) nustatyta, kad nuo 2006 m. sausio 1 d. valstybės narės neturi tikrinti transporto priemonių, kurių įprastinė buvimo vieta yra Andoros teritorijoje, civilinės atsakomybės draudimo;
(5)
susitarimo taikymo sritis buvo išplėsta 3 priedu, kuriuo susitarimą numatyta taikyti Bulgarijos ir Rumunijos biurams. 2007 m. liepos 9 d. Komisijos sprendime 2007/482/EB dėl Tarybos direktyvos 72/166/EEB taikymo tikrinant variklinių transporto priemonių valdytojų civilinės atsakomybės draudimą (5) nustatyta, kad nuo 2007 m. rugpjūčio 1 d. valstybės narės neturi tikrinti transporto priemonių, kurių įprastinė buvimo vieta yra Bulgarijos ir Rumunijos teritorijoje, civilinės atsakomybės draudimo; 2008 m. gegužės 29 d. nacionaliniai draudikų biurai parengė konsoliduotą susitarimo redakciją, į kurią įtraukė 1-3 priedus;
(6)
2011 m. gegužės 26 d. valstybių narių ir Andoros, Islandijos, Kroatijos, Norvegijos ir Šveicarijos nacionaliniai draudikų biurai pasirašė konsoliduotos susitarimo redakcijos 1 priedą, kuriuo susitarimą numatyta taikyti Serbijos nacionaliniam draudikų biurui. Priede nustatytos praktinės priemonės, kuriomis panaikinamas transporto priemonių, kurių įprastinė buvimo vieta yra Serbijos teritorijoje ir kurioms taikomas susitarimas, draudimo tikrinimas;
(7)
todėl įvykdytos visos sąlygos panaikinti transporto priemonių, kurių įprastinė buvimo vieta yra Serbijos teritorijoje, civilinės atsakomybės draudimo tikrinimą pagal Direktyvą 2009/103/EB,
PRIĖMĖ ŠĮ SPRENDIMĄ:
1 straipsnis
Nuo 2012 m. sausio 1 d. valstybės narės netikrina transporto priemonių, kurių įprastinė buvimo vieta yra Serbijos teritorijoje ir kurioms taikomas Europos ekonominės erdvės valstybių narių ir kitų asocijuotų valstybių nacionalinių draudikų biurų susitarimo 1 priedas, civilinės atsakomybės draudimo.
2 straipsnis
Valstybės narės nedelsdamos praneša Komisijai apie priemones, kurių buvo imtasi taikant šį sprendimą.
3 straipsnis
Šis sprendimas skirtas valstybėms narėms.
Priimta Briuselyje 2011 m. lapkričio 22 d.

Labels: 10
2
4
18